
От няколко години в номенклатурата на породите в българското овцевъдство се появи ново име Синтетична популация българска млечна (СПБМ). Появяването и настоящото състояние на въпросното формирование са силно смущаващи. Преди 7 години директорът на Националната агенция за селекция и репродукция в животновъдството назначи експертна комисия за апробация на нова млечна порода овце. Въпросната комисия, съставена от компетентни специалисти, посети и оцени посочените селекционни стада и направи заключение, че те не отговарят на изискванията за нова порода. Това не удовлетвори породоискателя и той реши да си послужи с хитрост. Една година по-късно, изненадващо Комисията за признаване на нови породи към МЗХ, с председател Костадин Желев (специалист по хранене на животните), в противовес на решението на предишната високо компетентна комисия, без нова експертиза, излезе със странното решение, че в овцевъдството има създадена нова Синтетична популация българска млечна. 
С този акт той постави под сериозни съмнения своята компетентност и отговорност. Намерени бяха и механизми разнородната и неструктурирана маса от млечни кръстоски да бъде патентована в Патентното ведомство като завършен научен продукт. 
В световното овцевъдство са известни много синтетични популации, породи и линии. Тяхното създаване показва, че същността на синтетичната процедура се състои в строго контролирано тестване на различни варианти на кръстосване и беккросове, между две или повече породи, до получаване на желания генетичен и фенотипен модел. Този модел става стандарт на популацията и без промяна се мултиплицира по съответните развъдни методи, до постигане на оптималния ù размер. 
Някои от синтетичните популации се създават като посредник за косвено впръскване на по-малко от 50% кръв от дадена порода в друга порода. Този тип популации са ограничени по размер и имат кратък живот. Други се създават като двупородни кръстоски (F1) за съхранение на силно застрашени от изчезване, ограничени по размер породи, и трети – със стопанска цел. 
Болшинството от синтетичните популации обикновено са локализирани в отделни райони на страната. Размерите им варират от няколкостотин при синтетичните линии до няколко десетки хиляди при по-мащабните популации. 
Най-голямата синтетична популация (порода) е Асаф, която е създадена в Израел. Призната е през 1955 г. и за следващите 50 години е достигнала в родината си около 85 000 броя овце. Специално отбелязваме, че в някои литературни източници тя е назована като синтетична популация, а в други – като синтетична порода. 
Създаването ù е реализирано чрез серия от експериментални кросове и съответни беккросове до постигане на най-ефективната генетична структура – 5/8 кръв от породата Аваси и 3/8 от Източнофризийската порода. Без промяна на тази оригинална структура, само чрез перфектно организирана вътрешнопопулационна селекция, за 5 десетилетия породата Асаф стана една от най-високомлечните в света.
За да се оцени по-добре какво представлява българската СПБМ, ще посочим за сравнение генетичните характеристики и на още няколко синтетични млечни популации овце в средиземноморските страни. 
Във Франция през 70-те години на миналия век чрез крос и беккрос е създадена и съществувала кратко, ограничена по размер синтетична популация FSL с генетична структура – 2/8 кръв от породата Лакон, 3/8 – от Източнофризийската порода и 3/8 от породата Сарда. 
В Италия синтетичната популация (порода) FS притежава 50% кръв от породата Източнофризийска и 50% от породата Сарда. Тя наброява няколко хиляди животни.
В Гърция са създадени три различни синтетични млечни популации. Разполагаме с информация за генетичната структура на тази, която е формирана от 3 породи: 50% кръв от породата Боутцико, 25% от породата Арта и 25% от породата Хиос. 
Най-голяма от трите синтетични формации е породата Фризарта, която за 50 години е достигнала размер от 50 хил. разплодни животни. В нея са синтезирани качества от 4 породи, в това число и от Източнофризийската. 
В Португалия синтетичната порода Фризерта е формирана от породите Серра и Източнофризийска. В Турция синтетичната популация Кариа е създадена от породите Сине капаси, Кавърджик и Хиос. През 1994 г. тя е официализирана при откриване на нейния нуклеус в експерименталната база на университета в гр. Адана. 
Характерно за посочените и въобще за всички синтетични популации и породи е, че всяка от тях има свои оригинални и поддържани през годините генотип и съответен фенотип, които манифестират тяхната идентичност. Типичността (оригиналният екстериор) на животните от всяка порода е неин същностен белег. 
Не е случайно, че във всички системи за оценка на животните типът е основен критерий за тяхната идентичност. Във връзка с това известният руски генетик Дубинин пише, че морфологичните и физиологичните свойства на животните са наследствени маркери, по които се установява принадлежността им към определена порода.
 Синтетичната популация българска млечна (СПБМ) няма фиксирана генетична и фенотипна характеристика, няма свой оригинален тип. При нея имиграцията на гени от други породи е перманентна, поради което генетичната ù структура постоянно се променя. 
Почти всяко стадо на СПБМ има различна генетична структура. В различните стада има кръв от породите Източнофризийска, Аваси, Хиос, Асаф и Лакон, в различна степен и в различни комбинации или участие само на една или две от тези породи. Аналогично е участието и на българските млечни породи Плевенска черноглава и Местна Старозагорска. Сега във Варненско се внасят и животни от английска млечна порода, които също ще се ползват в ареала на СПБМ.
Типичните примери за огромните генетични различия между стадата са следните – в Гурково се отглежда стадо, принадлежащо към СПБМ, в което има над 50% кръв от породата Аваси (налице е почти поглъщателно кръстосване), а в стадото на стопанство Врана има насищане с кръв от Източнофризийската порода, следствие на което има сериозни смущения в конституцията на животните и повишена смъртност. 
В гр. Чирпан добър фермер си е създал стадо, в което има кръв от породите Местна старозагорска, Аваси, Източнофризийска, Плевенска черноглава и Хиос. Не може да има съмнение, че по генотип и по фенотип тези стада нямат нищо общо помежду си, а също и с другите стада в популацията. Въпреки това, без всякаква научна логика, те са част от СПБМ. 
Очевидно е, че в настоящия си вид СПБМ е изключително хетерогенна, поради което тя не може да се дефинира като синтетична популация или порода съобразно установените световни критерии. Това е фундаментално различие на СПБМ от нормалните синтетични популации и породи. Тя всъщност е една мозайка от разнотипни млечни кръстоски. 
Световната практика показва, че при създаването на синтетични популации, обикновено участват две или три породи, и по-рядко четири. На този фон Българската синтетична популация е уникална. 
Досега в нея е регистрирано участието на 7 български и чужди млечни породи, 4 тънкорунни и 2 полутънкорунни – общо 13 породи. 
Това също е недоразумение, което подчертава неадекватността на СПБМ по отношение на млечните популации в другите страни. Очевидно е, че процесът на създаването ù не е контролиран и методично направляван. Реално това не би могло и да се осъществи при такъв голям обем (според данни на авторите около един милион животни) и при тази разпръснатост на стадата по територията на цялата страна. 
Освен това по-голямата част от СПБМ е дело на спонтанната инициатива на многобройни фермери, които следвайки своя усет и икономически интереси, създават собствени модели стада. Закупуват мъжки разплодници от каквито породи пожелаят, в това число и от чужбина, и получават различни кръстоски. Необяснимо е обаче защо тези кръстоски въпреки различията им се числят към СПБМ. 
При този начин на формиране на популацията няма никакви проблеми към нея да се включат и млечните популации в Гърция и Македония, в които има кръв от породите Източнофризийска, Аваси и Хиос. 
На фона на тези данни може да се оцени колко по-рационално и умно са подходили предишните поколения учени, които на същата територия, на която се разполага СПБМ, преди 50 години не създадоха една порода, а 4 тънкорунни и 2 полутънкорунни породи.
 Породите и синтетичните популации обикновено имат пирамидално изградена селекционна структура с оптимизирани по размер нуклеус и репродуктивна част. Това им позволява възможно най-пълно използване на вътрешнопо- пулационния генетичен потенциал за постигане на максимален генетичен прогрес. 
При СПБМ няма формиран единен нуклеус и селекцията не е на необходимото ниво. Това не е случайно. При настоящия неовладяем брой животни, разпръснатост и малък размер на стадата и голямото разнотипие между тях, тази класическа система не е възможно да се реализира. 
Години наред броят на продадените млади мъжки разплодници от селекционните стада е много малък и крайно недостатъчен за заплождане на животните от популацията. Поради това огромната част от стадата се самовъзпроизвеждат. Като се отчетат и генетичните различия между тях, категорично може да се каже, че дивергенцията между субпопулационните единици непрекъснато ще се увеличава. 
В тази посока се движат процесите и поради абсурдната ситуация – развъдната политика на СПБМ да се провежда от четири развъдни асоциации, които нямат качествена експертиза. 
Липсата на единен научно-методичен мениджмънт превръща цялостната дейност във формално занимание. При тази жалка реалност не е възможно да се извършва ефективна селекционна дейност. На това се дължат и случаи като този – в едно от елитните стада на софийската асоциация, при което от месец януари до месец юни е направена само една контрола на млечността, а в други стада на популацията точността на контролите се подлага на сериозно съмнение и др. 
Всичко това показва, че и по отношение на племенната структура и нивото на провежданата селекция СПБМ не може да се възприеме като нормална синтетична популация (порода). 
Националната изложба по животновъдство от 28 май 2010 г. в гр. Сливен предостави чудесна възможност да се види като на екран, в синтезиран вид, облика на СПБМ чрез нейните най-добри образци. 
Група научни работници и специалисти селекционери я посетихме и разгледахме внимателно показаните животни. Тези от Синтетичната популация бяха в 12 клетки. Демонстрираното в тях беше силно смущаващо. 
Само 4 групи, предимно от научни институти, бяха сходни по фенотип. Животните в останалите 8 клетки толкова се различаваха помежду си, че не е възможно да се причислят към една популация. Генотипно те са различни, по отношение на майчината основа, по броя на породите, участвали в тяхното формиране и особено по финалната порода, взела участие в кръстосването. 
При животните от някои групи доминираха признаци на Източнофризийската порода, при други на Аваси, а в трети на Черноглавата плевенска порода. Имаше животни напълно бели, други с петна по лицето и краката, трети с почти кафява космена покривка, четвърти с големи кафяви петна в предната или задната част на тялото. Едни имаха тънка опашка, други по-широка, трети с опашка, аналогична на чистопородно Аваси. Руното на белите овце е почти с еднородна вълна, на други с груба, дори и с кечеобразни участъци. Едрината на животните също е различна. 
Общото между експонатите беше само написаното на табелките, поставени над боксовете – Синтетична популация българска млечна. 
Изложеното дотук и споделеното мнение на много голям брой специалисти е доказателство, че така наречената СПБМ не е единен организъм, не е структурирана и типизирана съобразно критериите на нормалните синтетични популации и породи. Тя е механичен сбор от различни по генотип и по фенотип животни, голяма част от които са кръстоски. 
Ето защо, кощунство е в някои селекционни програми това аморфно формирование да се нарича порода или синтетична популация. Дори студентите от трети курс на Аграрния факултет не биха допуснали това. 
При условията на частно овцевъдство в България почти е невъзможно да се създаде млечна порода по начина, по който сега се процедира, т.е. чрез непрекъснато кръстосване на територията на цялата страна. Сравнително бързо това може да се постигне на базата на близките по тип 4 млечни стада в институтите на СА и аналогичните им по генотип и фенотип фермерски стада. 
Ако развъждането на това ново, не много голямо по обем формирование се организира по принципите на груповата система на селекция, през следващото десетилетие ще се формира хомогенна, еднотипна популация, достойна да бъде обявена за самостоятелна порода. 
Освен това, в породосъздаването и породоподдържането много по-ангажирано следва да се включат научните работници от институтите и ВУЗ и тяхната лабораторна и изчислителна база. 
Акцентите в развитието на тази популация и повишаване на продуктивността ù следва да се сложат върху усъвършенстването на селекционния процес и мобилизирането на вътрешнопородния потенциал, а не върху непрекъснатото използване на кочове от други породи. 
За пример може да послужи една от най-популярните млечни породи Хиос в Гърция, която наброява около 60 000 чистопородни животни, а в цялата страна съществуват около 1 000 000 кръстоски с кръв от нея. Кръстоските не са обект на мениджмънта на породата и не са част от нея. Те са получени по волята на различни фермери с оглед на стоковото им производство. 
Задълбочена и много ефективна селекционна дейност се извършва само при чистопородните животни. Това са модели, по които трябва да се работи и в нашата страна. Няма да е пресилено, ако се каже, че всичко сторено досега по признаването и поддържането на СПБМ е драстично компрометиране на аграрната наука и селекционната ни практика.
 Недопустимо е в периода на европеизиране на нашата наука да се работи така небрежно и да се допуска грубо нарушаване на научните критерии в селекционната наука. Ето защо, единственият верен изход от тази абсурдна и позорна ситуация е всичко, свързано с СПБМ, да се преоцени и промени. Във връзка с това МЗХ следва да назначи контролна проверка, в която да участват български и западни специалисти и български юристи.
Проверката следва да даде отговор на следните въпроси – отговаря ли СПБМ на научните и селекционните изисквания за синтетична популация (порода), съхранена ли е нейната автентичност на нивото, на което е призната, как е организирана племенната ù структура, как се провежда и на какво ниво е селекционната дейност, на какво основание Комисията за признаване на нови породи към МЗХ е признала съществуването на синтетична млечна популация и спазени ли са законовите процедури. Съответни органи трябва да оценят дейността и на Патентното ведомство по казуса СПБМ. 
Случаят СПБМ e резултат и на очевидния дефицит на непримиримост към псевдонауката сред научната ни общност. Ето защо ръководството на Селскостопанската академия задължително трябва да предприеме съответни действия, чрез които да защити авторитета на аграрната наука, тъй като този и някои други случаи са симптоми на тежка диагноза за нейното състояние.
Публикация на АгроКомпас -" Променената картина на родното овцевъдство в последните две десетилетия" - 22 май • 2011  



